
קחו את זה אישית

 צבי ויינגרטן

לשבת פרשת וילך – שבת שובה
השיב להם הלא ישמעו אזניכם מה שפיכם מדבר בתורה הזאת, כי הלא מבואר כאן שכל אדם מחויב לומר "כל העולם לא נברא אלא בשבילי" ואם כן החיוב מוטל על כל אחד ואחד בהכרח ואינו יכול לפטור עצמו מזה וכו'

(הקדמת מוהרנ"ת לליקוטי תפילות)

פרשת וילך מתאפיינת בדיבור כללי אל כל ישראל כאיש אחד. משה הולך ומדבר, לא אל בני ישראל ולא אל הנשיאים, אל (כפי שמדגיש הפסוק) "אל כל ישראל". גם המשך הפרשה ופסוקי מצוות הקהל (הרלוונטית לחג הסוכות הממשמש ובא) מדגישים את אותם הפנים "הקהל את העם, האנשים, הנשים והטף". בין כל זה מייחד משה, לעיני כל ישראל, את יהושע להנהגה. הציווי על יהושע, בתור פניה פרטית, בולט ביחס למעמד והניסוח הציבורי של כל פסוקי הפרשה. מצד שני, גם הציווי על מינויו של יהושע נוגע לציבור כציבור, ולא רק מהסיבות הברורות מאליהן.

יהושע, להבדיל ממשה, אהרון ודוד (למשל), איננו מגיע עם סיפורי רקע. אולי המסורת הזו נעלמה, אך לא ידוע לנו על סיפורים שמייחדים אותו (אישיות סופר-נחמדה, או הקרבה למען גדי שכל רצונו לרוות את צמאונו) טרם נהיה לאותו נער אשר לא ימיש מהאוהל. בעצם, זהו המייחד, היותו אותו נער. וזוהי איננה תכונה מולדת אלא החלטה. כלומר, המנהיג השני של עם ישראל היה מישהו שלא היה שונה מאף אחד אחר – הוא פשוט הגיע להחלטה.

בין תיאור מסעו של עם ישראל עד כאן, בין המשך הסאגה בציווי על לימוד התורה והצגתה בפני העם בכללותו, עומדת הפניה ליהושע ומיקום זה אינו מקרי.

כששוחחנו אודות מכתבו המפורסם של "הסבא", ר' ישראל דוב אודסר ז"ל, אמר אחד החברים  שהמסר הגדול במכתב זה הוא שאפשר "לקחת את הדברים אישית". אנחנו לא נמצאים במצב בו הצדיק אומר את תורותיו ואנחנו בתור מאזינים מהצד נהנים לשמע הדברים. הוא מדבר אליך ממש!

גם כאן, הקריאה בפרשה זו מעבירה את האשליה כאילו התורה היא ציבורית ופונה אל הקהל. דברי עידודו של משה, "חזקו ואמצו אל תיראו ואל תערצו מפניהם" יכולים להשמע על רקע כללי זה ולהיתפס כמשהו תלוי ציבור; לכן חוזר משה ואומר לעיני כולם, הפעם באופן אישי ליהושע "חזק ואמץ... לא תירא ולא תחת". משה לא משתמש ביהושע בהכרח כמנהיג, אלא כאינדבידואל; ואולי ישכילו אנשים לראות שפניה זו אל מי שהשקיע וזכה להוביל את עם ישראל ברישתם את הארץ היא פניה אליהם, פניה לכל אחד ואחד מאיתנו, שנזכה. 

� בעקבות שיחות שהתנהלו בקיבוץ הקדוש באומן.

